Die verlede as studie-objek is so ryk en omvattend dat die historikus telkens daartoe verlei word om die historiese gegewe te kompartementeer. In die praktyk gee dit daartoe aanleiding dat 'n gedifferensieerde geskiedsbeoefening ten koste van 'n integrale gedy en dat gespesialiseerde studierigtings, soos militêre, politieke, ekonomiese, sosiale en kultuurgeskiedenis, wat hoogstens onderskeibare fasette van die geskiedenis is, in afsonderlike historiese dissiplines aftak, elk met 'n eie studieveld en metodologie.
Die beoefening van streekgeskiedenis is nie 'n voortsetting van hierdie neiging nie; inteendeel, dit erken geskiedenis as eenheid en hou daarmee rekening. Dit het wel 'n eie benadering in die sin dat dit die tradisionele historiese proses, naamlik om die verlede van 'bo' af te rekonstrueer, met die handelinge van die sentrale owerheid, die staat en nasionale figure in die brandpunt, omdraai. Die streekgeskiedenis bestudeer die verlede vanuit die plaaslike hoek, is geïnteresseerd in die kleiner gemeenskap en die alledaagse mens en sy handelinge in sy eie omgewing. Die egte geskiedenis is op slot van sake die verhaal van die verandering wat plaasvind onder meer as gevolg van die wisselwerking tussen die groot bepalende gebeurtenisse en die ritme van die klein, prosaïese, ja byna onopsigtelike gang van elke dag se lewe.
Kort na die stigting van die Instituut vir Geskiedenisnavorsing (IGN) in 1969 is die behoefte aan gewestelike geskiedskrywing in Suid-Afrika geïdentifiseer. Die oprigting van die Afdeling Streekgeskiedenis op 1 April 1975 binne die IGN om aan hierdie saak aandag te gee, is voorafgegaan deur 'n ondersoek, plaaslik en oorsee, na organisatoriese en metodologiese aspekte van streekhistoriese navorsing. Uit die ondersoek het dit duidelik geword dat die versplinterde pogings deur verskeie persone en instansies om plaaslike en streekgeskiedenis te skrywe, gekoördineer moet word.
Die verskyning van CONTREE kan beskou word as 'n belangrike ontwikkeling ten opsigte van die koördinasie en bevordering van streekhistoriese navorsing in die RSA. Dit skep 'n kanaal waardeur belanghebbendes met mekaar in gesprek kan tree, voorligting met betrekking tot die beoefening van stedelike en streekgeskiedenis beskikbaar gestel kan word, en is ook 'n medium om navorsingsresultate op te vang en te publiseer.
•	Opsomming: Robert Gray het in 1847 opdrag gekry om na Suid-Afrika te kom as die eerste Anglikaanse biskop van Kaapstad. Sy vrou Sophia, 'n begaafde argitek en kunstenares, het hom in sy werksaamhede bygestaan en vergesel ...
•	Opsomming: Historiese geografie en plaaslike geskiedenis stam uit twee verskillende dissiplines, aardrykskunde en geskiedenis onderskeidelik, en dit verklaar hulle verskillende benaderingswyse. Hulle het egter 'n ...
•	Opsomming: Reeds in 1836 het A.H. Potgieter en Louis Trichardt 'n terrein uitgesoek vir 'n dorp aan die voet van die Soutpansberg. Dié dorp is eers in 1848 aangelê nadat Potgieter se geselskap Ohrigstad verlaat het, ...